Uglesommerfugler

Uglesommerfugler (Brassolini) er en gruppe av sommerfugler som hører til underfamilien ringvinger (Satyrinae) i den store familien flikvinger (Nymphalidae). De finnes bare i Sør- og Mellom-Amerika. Familien omfatter til dels meget store, brunlige arter. I motsetning til de fleste dagsommerfugler holder de seg helst inne i den mørke regnskogen og kommer sjelden ut i lyset. Uglesommerfuglene ble tidligere ofte regnet som en familie for seg, Brassolidae.


== Utseende ==
Store til meget store (vingespenn gjerne 80 – 160 mm) sommerfugler, vanligvis brunlige, med påfallende store vinger sammenlignet med kroppen, som er ganske kort og liten. Hodet er middels stort med store, runde fasettøyne, labialpalpene forholdsvis korte. Antennene er svært tynne, ganske svakt klubbeformede, nesten halvparten så lange som forvingene. Vingenes overside er gjerne mørk, ofte med et bredt tverrbånd av lysere, iridescerende skjell. Av og til kan det meste av vingene være dekket av disse skjellene, som hos de beslektede morfosommerfuglene (Morphini). Forvingene er avrundet trekantede, noen ganger med markerte forhjørner, bakvingene store og brede. Vingenes underside er vanligvis tett tverr-stripet i brunt og hvitt (vatret). De fleste har en eller to store øyeflekker på undersiden av bakvingen. Larvene er gjerne brunlige, med ulike slags utvekster på kroppen, det bakerste leddet er gaffelformet.


== Levevis ==
Uglesommerfuglene unngår solskinn, dels ved å holde seg inne i den tette skogen og dels ved å fly på ettermiddags- og kveldstid da det gjerne er overskyet og skumt. Larvene lever på forskjellige planter, blant andre bambus og arter i ananasfamilien (Bromeliaceae). Flere arter kan leve på bananplanter og gjøre noe skade i plantasjer. De voksne sommerfuglene blir tiltrukket til gjærende frukt.


== Systematisk inndeling ==

Ordenen sommerfugler, Lepidoptera Linnaeus, 1758
Gruppen Glossata
Gruppen Coelolepida
Gruppen Myoglossata
Gruppen Neolepidoptera
Gruppen Heteroneura
Gruppen Eulepidoptera
Gruppen Ditrysia
Gruppen Apoditrysia
Gruppen storsommerfugler, Macrolepidoptera
Gruppen dagsommerfugler, Rhopalocera
Overfamilien egentlige dagsommerfugler, Papilionoidea
Familien flikvinger, Nymphalidae
Underfamilien ringvinger, Satyrinae
Gruppen uglesommerfugler, Brassolini Boisduval, 1836
Slekten Bia Hübner, 1819 - to arter
Slekten Blepolenis Röber, 1906 - tre arter
Slekten Brassolis Fabricius, 1807 - seks arter
Slekten Caligo Hübner, 1819 - 21 store arter, bl.a.:
Hvitstripet uglesommerfugl, Caligo idomeneus (Linnaeus)
Caligo memnon
Gulstripet uglesommerfugl, Caligo teucer (Linnaeus)
Slekten Caligopsis Seydel, 1924 - to arter
Slekten Catoblepia Stichel, 1901 - åtte arter
Slekten Dasyophthalma Westwood, 1851 - fire arter
Slekten Dynastor Doubleday, 1849 - tre arter, bl.a.
Dynastor napoleon Westwood
Slekten Eryphanis Doisduval, 1870 - ni arter, bl.a.:
Blåfiolett uglesommerfugl, Eryphanis automedon (Cramer, 1775)
Mielkella singularis (Weymer, 1907)
Slekten Opoptera Aurivillius, 1887 - seks arter
Slekten Opsiphanes Doubleday, 1849 - 12 arter
Slekten Orobrassolis Casagrande, 1982 - to arter, på gressmark
Orobrassolis ornamentalis (Stichel, 1906)
Aponarope sutor (Stichel, 1916) - bør trolig regnes til Narope
Slekten Narope Doubleday, 1849 - 17 arter
Slekten Selenophanes Staudinger, 1887 - tre arter
Penetes pamphanis Doubleday, 1849


== Kilder ==
Carter, D. 1994. Sommerfugler fra hele verden. Teknologisk Forlag. ISBN 82-512-0438-0


== Eksterne lenker ==
(en) Uglesommerfugler i Global Biodiversity Information Facility 
(sv) Uglesommerfugler hos Dyntaxa 
(en) Uglesommerfugler hos NCBI 
(en) Kategori:Brassolini – bilder, video eller lyd på Wikimedia Commons 
Brassolini – detaljert informasjon på Wikispecies 
Brassolini på Tree of Life 
Markku Savela's Lepidoptera and some other life forms: Sjekkliste over artene. Hentet 28.12. 2011.